b'\n_START_ARTICLE_\nNemunai\xc4\x8dio atodanga\n_START_PARAGRAPH_\nNemunai\xc4\x8dio klintini\xc5\xb3 tuf\xc5\xb3 atodanga yra Alytaus rajone, de\xc5\xa1iniajame Nemuno krante, Alytaus mi\xc5\xa1k\xc5\xb3 ur\xc4\x97dijos Sudvaj\xc5\xb3 girininkijos 39-ajame kvartale. Atodanga yra 100 m ilgio ir 15\xe2\x80\x9320 m auk\xc5\xa1\xc4\x8dio. Bendras ruo\xc5\xbeo ilgis su pertr\xc5\xabkiais \xe2\x80\x93 apie 900 m. Atodangoje matyti klintiniai tufai, susidar\xc4\x99 nus\xc4\x97dant gruntiniame vandenyje i\xc5\xa1tirpusiam kalcio karbonatui. Tuf\xc5\xb3 sluoksniai yra 10-15 m storio, \xc5\xa1viesiai pilkos, gelsvos spalvos, kor\xc4\x97ti. \xc5\xa0ioje vietoje reljefas labai kalvotas, Nemuno krantai stat\xc5\xabs, atodanga matyti i\xc5\xa1 tolo. 1987 metais atodanga paskelbta gamtos paminklu.'